Gedagte vir die dag: Gehoorsaamheid vermeerder | Maroela Media
Hier sien ons 'n kosbare definisie van wat dit beteken om 'n dissipel van Jesus te wees. Om God te verheerlik, is baie meer as om op 'n Sondag in die erediens te staan en sing: "We glorify you, Lord." Die lied beteken absoluut niks as dit nie in ons lewe sigbaar is nie. Jesus verduidelik dat God verheerlik word deur gehoorsaamheid. 'n Volgeling van Jesus (dissipel) word gekenmerk deur gehoorsaamheid aan Jesus. Dit verstom my dat mense dink hulle is "deel van Jesus" terwyl hulle Hom blatant ignoreer. Weet jy wie is die Seun? Hy is die geliefde Seun van God – luister na Hom (Matt 17:5).
Die openbaring van wie Jesus is, is die grootste openbaring in die Bybel. Om hierdie openbaring deur geloof te omhels, is om ons sonder voorwaarde aan die gesag van Jesus te onderwerp. Hoekom onderwerp ek my aan Jesus? Want ek weet Hy is wie Hy gesê het Hy is. Dít maak my 'n dissipel van Jesus. Kom ons vra mekaar dié belangrike vraag af: Is jý 'n dissipel van Jesus? Die vraag is nie of jy "gered" is nie. Dis 'n begrip wat al te veel vervorm is deur die opinies van mense. Is jy in jou lewe aan die gesag van Jesus onderwerp? Kan mense dit sien in jou grappies, jou verhoudinge, jou seksuele lewe, jou politieke sieninge, jou hantering van finansies? Moenie "saligheid" bo die gesag van Christus plaas nie. Saligheid kom deur onderdanigheid aan sy gesag.